SL Uradni list Evropske unije L 244/9

DELEGIRANA UREDBA KOMISIJE (EU) 2015/1556

z dne 11. junija 2015

o dopolnitvi Uredbe (EU) št. 575/2013 Evropskega parlamenta in Sveta v zvezi z regulativnimi tehničnimi standardi za prehodno obravnavo izpostavljenosti iz naslova lastniških instrumentov v skladu s pristopom IRB

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (1) in zlasti tretjega pododstavka člena 495(3) Uredbe,

ob upoštevanju naslednjega:

(1) Določiti je treba pogoje, pod katerimi lahko pristojni organi izvzamejo iz obravnave v skladu s pristopom IRB določene kategorije izpostavljenosti iz naslova lastniških instrumentov, ki jih imajo institucije in EU podružnice institucij v njihovi zadevni državi članici na dan 31. decembra 2007.

(2) Te pogoje bi bilo treba določiti na usklajen način, da ne bi nesorazmerno negativno vplivali na nemoten prehod nacionalnih pravnih redov iz ureditve, vzpostavljene s prenosom Direktive 2006/48/ES Evropskega parlamenta in Sveta (2), zlasti člena 154(6) Direktive, na ureditev, vzpostavljeno z Uredbo (EU) št. 575/2013.

(3) Pri določanju teh pogojev bi bilo treba ustrezno upoštevati, kolikor je mogoče, upravičena pričakovanja institucij, ki jim je bilo odobreno izvzetje v okviru prejšnje ureditve, ki je veljala do 31. decembra 2013. Zato bi morali pristojni organi imeti možnost, da to izvzetje odobrijo tem institucijam. Drugim institucijam se izvzetje ne bi smelo odobriti.

(4) Ta uredba temelji na osnutkih regulativnih tehničnih standardov, ki jih je Komisiji predložil Evropski bančni organ.

(5) Evropski bančni organ je opravil javna posvetovanja o osnutkih regulativnih tehničnih standardov, na katerih temelji ta uredba, analiziral morebitne povezane stroške in koristi ter zaprosil za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (3) –

SPREJELA NASLEDNJO UREDBO:

Člen 1

Pristojni organi lahko institucijam in EU podružnicam institucij odobrijo izvzetje iz obravnave v skladu s pristopom IRB iz člena 495(1) Uredbe (EU) št. 575/2013 samo v zvezi s tistimi kategorijami njihovih izpostavljenosti iz naslova lastniških instrumentov, ki so bile 31. decembra 2013 že upravičene do izvzetja iz obravnave v skladu s pristopom IRB.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 11. junija 2015 Za Komisijo Predsednik Jean-Claude JUNCKER

(1) UL L 176, 27.6.2013, str. 1.

(2) Direktiva 2006/48/ES Evropskega parlamenta in Sveta z dne 14. junija 2006 o začetku opravljanja in opravljanju dejavnosti kreditnih institucij (UL L 177, 30.6.2006, str. 1).

(3) Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).